./data/phi0914/phi00132/phi0914.phi00132.perseus-lat1.xml
Titus Livius (Livy)
si centum tectae naves et quinquaginta leviores apertae et       triginta Issaei lembi maritimam oram vastare et expositas prope in ipsis       litoribus urbes coeperint oppugnare, in mediterraneas scilicet nos urbes       recipiemus, tamquam non intestino et haerente in ipsis visceribus uramur bello!       cum terra Nabis et Lacedaemonii,  mari classis       Romana urgebunt, unde regiam societatem et Macedonum praesidia inplorem? an ipsi       nostris armis ab hoste Romano tutabimur urbes, quae oppugnabuntur? egregie enim       Dymas  priore bello sumus tutati! satis       exemplorum nobis clades  alienae praebent; ne quaeramus, quem ad modum ceteris exemplo simus